CELEX: 62012CN0006
Language: el
Date: 2012-01-03 00:00:00
Title: Υπόθεση C-6/12: Αίτηση για την έκδοση προδικαστικής αποφάσεως, την οποία υπέβαλε το Korkein hallinto-oikeus (Φινλανδία) στις 3 Ιανουαρίου 2012 — P Oy

25.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/6
            
         Αίτηση για την έκδοση προδικαστικής αποφάσεως, την οποία υπέβαλε το Korkein hallinto-oikeus (Φινλανδία) στις 3 Ιανουαρίου 2012 — P Oy
   (Υπόθεση C-6/12)
   2012/C 58/09
   Γλώσσα διαδικασίας: η φινλανδική
   
      Αιτούν δικαστήριο
   
   Korkein hallinto-oikeus
   
      Διάδικοι στην υπόθεση της κύριας δίκης
   
   
      Αναιρεσείουσα: P Oy
   
      Παρεμβαίνουσα: Veronsaajien oikeudenvalvontayksikkö
   
      Προδικαστικά ερωτήματα
   
   
               1)
            
            
               Πρέπει να ερμηνευθεί το κριτήριο της επιλεκτικότητας του άρθρου 107, παράγραφος 1, ΣΛΕΕ, σε σχέση με τη διαδικασία εγκρίσεως την οποία προβλέπει το άρθρο 122, παράγραφος 3, του φινλανδικού νόμου περί φόρου εισοδήματος, υπό την έννοια ότι δεν πληρούται το κριτήριο αυτό προκειμένου να χορηγηθεί άδεια εκπτώσεως των ζημιών σε περίπτωση αλλαγής του ιδιοκτησιακού καθεστώτος, εφόσον δεν έχει τηρηθεί συναφώς η διαδικασία του άρθρου 108, παράγραφος 3, τελευταία περίοδος, ΣΛΕΕ;
            
         
               2)
            
            
               Πρέπει να λαμβάνεται υπόψη στο πλαίσιο της ερμηνείας του κριτηρίου της επιλεκτικότητας, ιδίως για τον προσδιορισμό της ομάδας αναφοράς, ο βασικός κανόνας περί δυνατότητας εκπτώσεως των ζημιών που διατυπώνεται στα άρθρα 117 και 119 του φινλανδικού νόμου περί φόρου εισοδήματος, ή πρέπει να λαμβάνονται υπόψη στο πλαίσιο της ερμηνείας του κριτηρίου της επιλεκτικότητας οι διατάξεις που αφορούν την αλλαγή του ιδιοκτησιακού καθεστώτος;
            
         
               3)
            
            
               Όταν θεωρείται ότι πληρούται κατ’ αρχήν το κριτήριο της επιλεκτικότητας του άρθρου 107 ΣΛΕΕ, μπορεί ρύθμιση όπως αυτή του άρθρου 122, παράγραφος 3, του φινλανδικού νόμου περί φόρου εισοδήματος να λογίζεται δικαιολογημένη εκ του λόγου ότι πρόκειται για τον εγγενή προς το φορολογικό σύστημα μηχανισμό ο οποίος είναι αναγκαίος π.χ. για την αποτροπή της φοροδιαφυγής;
            
         
               4)
            
            
               Ποια σημασία πρέπει να προσδίδεται στο εύρος της διακριτικής ευχέρειας των αρχών κατά την εκτίμηση περί της υπάρξεως τυχόν δικαιολογητικού λόγου και εγγενούς προς το φορολογικό σύστημα μηχανισμού; Απαιτείται να μην καταλείπεται στο όργανο που εφαρμόζει νομικούς κανόνες, όσον αφορά τον εγγενή προς το φορολογικό σύστημα μηχανισμό, κανένα περιθώριο εκτιμήσεως και να προσδιορίζονται επακριβώς στη νομοθεσία οι προϋποθέσεις εφαρμογής της παρεκκλίσεως;